**O ALTĂ TOAMNĂ..**

*Alexandrescu Oana-Adriana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

M-am îmbrăcat cu umbra unei frunze

Și alte zeci le-am frământat în palme,

Mi-au închistat durerea lor pe buze..

Nu simți și tu tristețea ăstei toamne?!

Eu n-aș simți-o dar mă strigă bruma

Ce-a poposit pe-o galbenă gutuie..

Să nu mă chemi, chiar n-aș veni acuma

E timpul meu..și nu-i bătut în cuie!

Să nu mă cauți prin tulpini uscate

Și nici în ceața sugrumată-n ramuri!

Mă vei găsi în ape-învolburate

Când stropii reci vor poposi pe geamuri...

E toamna mea, pe mine mă ascultă

La tâmpla ei doar eu mai pot ajunge..

Să nu mă strigi când vântul doina-și cântă

Și nici nu mă chema când cerul plânge!

M-am îmbrăcat cu umbra unei frunze

Căci altă toamnă mi-a căzut pe buze...

2.10.2019